OmiseGo เหรียญดิจิตอลสัญชาติไทย
กระแสการลงทุนในเงินดิจิตอล (Cryptocurrency) ยังคงเป็นประเด็นให้เราพูดถึงกันอย่างต่อเนื่องในช่วงที่ผ่านมา วันนี้เราจะมาทำความรู้จักกับบริษัท Omise สตาร์ทอัพสาย Fintech สัญชาติไทย ที่กำลังโลดแล่นอยู่ ณ เวลานี้  คำว่า Omise (อ่านว่า โอ-มิ-เซะ) แปลว่า “ร้านค้า” ในภาษาญี่ปุ่น
27 ส.ค. 2560

กระแสการลงทุนในเงินดิจิตอล (Cryptocurrency) ยังคงเป็นประเด็นให้เราพูดถึงกันอย่างต่อเนื่องในช่วงที่ผ่านมา วันนี้เราจะมาทำความรู้จักกับบริษัท Omise สตาร์ทอัพสาย Fintech สัญชาติไทย ที่กำลังโลดแล่นอยู่ ณ เวลานี้
คำว่า Omise (อ่านว่า โอ-มิ-เซะ) แปลว่า “ร้านค้า” ในภาษาญี่ปุ่น
จุดเริ่มต้นของบริษัท Omise ได้เกิดขึ้นในปี 2013 โดยคุณดอน (อิศราดร หะริณสุต) และ คุณจุน ฮาเซกาวา ที่มีแนวคิดในการทำธุรกิจเว็บไซต์ขายของอีคอมเมิร์ซทั่วไป แต่เมื่อทำธุรกิจไปได้ระยะหนึ่ง ได้เห็นโอกาสในการเติบโตทางธุรกิจว่าระบบการชำระเงินออนไลน์ในขณะนั้นยังมีปัญหาอยู่มาก เช่น ลูกค้าไม่สามารถจ่ายเงินผ่านทางโทรศัพท์มือถือได้ จึงได้ผันตัวเองมาเป็นผู้ให้บริการระบบชำระเงินเต็มรูปแบบในปัจจุบัน
ปัจจุบันบริษัท Omise มีธุรกิจหลักๆคือ บริการชำระเงินด้วยบัตรเดบิต/เครดิต, กระเป๋าเงิน E-Wallet, บริการ Internet Banking และบริการระบบ Payment สำหรับลูกค้าองค์กร
ตั้งแต่เริ่มก่อตั้งบริษัท Omise ได้มีการเปิดระดมทุนจากนักลงทุน VC (Venture Capital) ทั้งหมด 4 ครั้ง และการระดมทุนแบบ ICO (Initial Coin Offering) 1 ครั้ง ดังนี้
ปี 2014 ได้รับเงินลงทุน $300,000 หรือประมาณ 10 ล้านบาทในรอบ Seed Funding ซึ่งเป็นรอบการระดมทุนของบริษัทที่เพิ่งคิดไอเดียในการทำธุรกิจออก
ปี 2015 ได้รับเงินลงทุน $2,600,000 หรือประมาณ 86 ล้านบาทในรอบ Series A ที่เป็นรอบการระดมทุนสำหรับการขยายบริษัทเพื่อชิงฐานลูกค้าให้มากขึ้น
ปี 2015 ในปีเดียวกันได้รับการระดมทุนจาก Golden Gate Ventures ที่เป็นบริษัท VC จากประเทศสิงคโปร์ ในรอบ Series B ซึ่งเป็นรอบการระดมทุนเพื่อเป็นการขยายธุรกิจไปสู่ระดับประเทศหรือระดับภูมิภาค โดยไม่ได้เปิดเผยถึงจำนวนเงินลงทุนในครั้งนี้
ปี 2016 ได้รับเงินลงทุน $17,500,000 หรือประมาณ 581 ล้านบาทในรอบ Series B จาก SBI Asset Management ที่เป็นนักลงทุนหลัก
ปี 2017 บริษัท Omise ได้เปิดระดมทุนแบบ ICO ผ่านการขายเหรียญ OmiseGO ได้เงินไปทั้งสิ้น $25,000,000 หรือประมาณ 875 ล้านบาท
ก่อนอื่นเราจะมาทำความเข้าใจกันว่า ICO คืออะไร?
การระดมทุนแบบ ICO คือ รูปแบบการระดมทุนของเหล่า Startup ที่ทำธุรกิจสาย Fintech นิยมใช้กันในช่วงที่ผ่านมา ผ่านการขายเหรียญเงินดิจิตอลที่ตัวเองสร้างขึ้นให้กับนักลงทุนทั่วไป ซึ่งส่วนใหญ่แล้วจะอยู่บนเครือข่ายของ Ethereum ที่อนุญาตให้ทุกคนสามารถเขียนโปรแกรมสร้างสกุลเงินใหม่ขึ้นมาบน Ethereum อีกชั้นหนึ่งได้ (ERC-20 Token)
การระดมทุน ICO ของบริษัท Omise นั้นได้สร้างเหรียญ “OmiseGO” (ตัวย่อ: OMG) มาขายให้กับเหล่านักลงทุน ซึ่งได้ถูกสร้างขึ้นมาเป็นจำนวนทั้งหมด 140,245,398 เหรียญ แบ่งออกเป็น 4 ส่วน คือ
1. ขายให้นักลงทุนทั่วไป 65.1% หรือคิดเป็น 91,299,754 เหรียญ
2. แบ่งสำรองเก็บไว้ 20% หรือคิดเป็น 28,049,080 เหรียญ
3. แจกให้ทีมผู้พัฒนาเหรียญ 9.9% หรือคิดเป็น 13,884,294 เหรียญ
4. แจกให้กับบัญชี Ethereum ทุกบัญชีที่มีเงิน ETH มากกว่า 0.1 เหรียญ 5% หรือคิดเป็น 7,012,270 เหรียญ
ราคา OmiseGO 1 เหรียญ ณ วันนี้ (27 สิงหาคม 2017) มีราคาอยู่ที่ 269 บาท จากราคาซื้อขายวันแรก (14 กรกฎาคม 2017) ที่ราคา 17 บาทต่อ 1 เหรียญ
ซึ่งหมายความว่า..หากเราซื้อ OmiseGO เป็นจำนวนเงิน 1,000,000 บาทในเดือนที่แล้ว วันนี้เราจะมีเงิน 15,823,529 บาท หรือกำไรเกือบ 16 เท่า..
หมายเหตุ ราคาของเงินดิจิตอลมีความผันผวนสูง ซึ่งหมายความว่าอาจได้กำไรและขาดทุนได้เช่นกัน โปรดศึกษาข้อมูลให้ละเอียด บทความนี้เป็นการให้ข้อมูล ไม่ได้ชี้นำให้ไปซื้อเงินดิจิตอลแต่อย่างใด
แหล่งอ้างอิง